देव पशाकोट जब चाहें तब बारिश कराते हैं, तुंगासी ऋषि बताते हैं कौन-सा काम कब करना है
हिमाचल प्रदेश के मंडी जिले में ऐतिहासिक अंतरराष्ट्रीय शिवरात्रि महोत्सव मनाया जा रहा है, जिसमें 216 देवी-देवता आए हुए हैं और शिव पार्वती के विवाह के साक्षी बन रहे हैं।
हिमाचल प्रदेश के मंडी जिले में ऐतिहासिक अंतरराष्ट्रीय शिवरात्रि महोत्सव मनाया जा रहा है, जिसमें 216 देवी-देवता आए हुए हैं और शिव पार्वती के विवाह के साक्षी बन रहे हैं। गौरतलब है कि रियासत काल से चली आ रही प्रथा के अनुसार, मंडी का शिवरात्रि महोत्सव हिमाचल प्रदेश के साथ-साथ पूरे भारतवर्ष में लगने वाला अब तक का सबसे बड़ा देव मेला है।
ऐसी मान्यता है कि हर एक पहाड़ पर अलग-अलग देवी-देवताओं के मंदिर हैं। महाभारत और रामायण से जुड़े ऋषि मुनि भी हिमाचल प्रदेश के जिला मंडी में निवास करते थे और लोगों की दुख और तकलीफों को दूर करते हैं, इसलिए मंडी को छोटी काशी भी कहा जाता है। देवी-देवताओं के महाकुंभ के दूसरे दिन हम आपको बता रहे हैं कुछ और देवताओं का इतिहास...
1. देव पराशर ऋषि: राज परिवार के कुलदेवता
मंडी के पराशर ऋषि पराशर नामक स्थान पर निवास करते हैं। यह देवता मंडी राज परिवार के कुलदेवता भी हैं। हिमाचल में सर्दियों में पढ़ने वाली बर्फबारी के कारण इनका मंदिर एक-दो महीनों के लिए बाकी जगहों से कट जाता है और वर्ष के बीचों बीच कड़े नियमों का पालन करते हुए देवता के लोग उसी मंदिर में रहते हैं और दिन-रात इनकी क्रमानुसार पूजा करते हैं। सर्दियों में यहां -3 से भी नीचे टेंपरेचर चला जाता है। इतनी ठंड के बाद भी देवता के प्रति लोगों की आस्था जिंदा है।
2. देव पशाकोट: बारिश के देवता
देव पशाकोट मंडी की चौहार घाटी से मंडी पैदल 40 किलोमीटर का सफर कर पहुंचते हैं। यह देवता बारिश के देवता के रूप माने जाते हैं। इनके इलाके में कभी सूखा नही पड़ता। दूर-दूर के किसान भी इन्हीं देवता के पास अपनी फरियाद लेकर आते हैं। मान्यता के अनुसार, मौसम की जानकारी भी इनके इलाके में फेल होती आई है, क्योंकि यह देव जब चाहे तब बारिश करवा देते हैं।
3. देव शेषनाग: पानी के देवता
इस देवता का मंदिर मंडी के द्रंग विधानसभा की सनोर घाटी में है और यह देवता शेषनाग रूप में पूजे जाते हैं। ऐसी मान्यता है कि जहां भी इस देवता का मंदिर बनता है, वहां पानी का स्त्रोत अवश्य होता है, क्योंकि यह वरुण देव यानी पानी के देवता में से एक हैं।
4. देव पुंडरीक ऋषि: शास्त्रों के रचयिता 
देव पुंडरीक ऋषि मंडी के बाली चौकी से अपने वजीर के साथ शिवरात्रि में भाग लेने आते हैं। यह देवता साफ-सफाई को ज्यादा ध्यान में रखते हैं। इनके मंदिर में एक तालाब भी है, जो कभी भी गंदा नहीं होता। यह देवता मंडी राज परिवार के प्रमुख देवताओं में से एक हैं और इन्हें शास्त्रों का रचयिता भी माना जाता है।
5. देव तुंगासी ऋषि: सुख शांति के देवता
मंडी की सराज घाटी से करीब 115 किलोमीटर का सफर पैदल तय करके मंडी पहुंचते हैं। इस देवता का मंदिर पहाड़ की सबसे ऊंची चोटी पर स्थित है और यह देवता सुख शांति के दाता हैं। सराज घाटी के ज्यादातर लोग कुछ भी कार्य करने से पहले इस देवता का सानिध्य जरूर लेते हैं और यह देव बताते हैं कि यह कार्य कब और किस समय किया जाए।
6. देव बूढ़ा बिंगल ऋषि: इन्हें मिला सबसे पहला निमंत्रण
यह देवता मंडी रियासत के सबसे बड़े देव माने जाते हैं। इनका मंदिर मंडी जिला मुख्यालय से 12 किलोमीटर की दूरी पर है। मान्यता यह है कि जब मंडी में शिवरात्रि महोत्सव का आगाज राजा सूरज सेन ने किया था तो सबसे पहले इन्हीं देवता को शिवरात्रि का निमंत्रण मिला था, जिसके बाद यह लगातार मंडी आ रहे हैं।
